|  |  |
| --- | --- |
|  ПРЕДЛАГАЧ: |  Владата на Република Македонија  |
| ПРЕТСТАВНИЦИ: | м-р Иво Ивановски, министер за информатичко општество и администрацијаМарта Арсовска Томовска, заменик на министерот за информатичко општество и администрација |
| ПОВЕРЕНИЦИ: | Јахи Јахија, државен секретар во Министерството за информатичко општество и администрација,Ромео Деребан, директор на Државниот управен инспекторат  |

 **НОВО**

ПРЕДЛОГ НА

 ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ИНСПЕКЦИСКИ НАДЗОР

Скопје, септември 2013 година

ВОВЕД

I. ОЦЕНКА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИТЕ ЗА ДОНЕСУВАЊЕ НА ЗАКОНОТ

Функционирањето на инспекциските служби е од исклучителна важност за успешното остварување на надлежностите на извршната власт затоа што преку нив извршната власт го следи и контролира имплементирањето на прописите од страна на сите субјекти на кои тие прописи се однесуваат. Токму инспекциските служби треба да придонесат од една страна за доследно извршување на позитивната регулатива во државата, но истовремено се и во функција на заштита на слободите и правата на граѓаните.

Организацијата и постапувањето на инспекциските служби, според постојната регулатива во Република Македонија е уредено со материјалните закони со кои се регулира работата на одделните инспекциски служби, а како супсидијарен пропис во постапувањето на инспекциските служби се применува Законот за инспекциски надзор. Со Законот за инспекциски надзор се регулира инспекцискиот надзор, а со се опфатени начелата на инспекцискиот надзор, организацијата на инспекциските служби, нивната координација и раководење, правата и должностите на инспекторите, правата и должностите на субјектите над кои се врши надзорот, посебните дејствија во инспекциската постапка, односот на инспекциските служби и надлежните органи, трошоците од инспекциската постапка, како и заедничкото вршење на надзор од страна на повеќе инспекциски служби. Меѓутоа досегашната примена на Законот за инспекциски надзор покажа определени недостатоци, особено во поглед на функционирањето на инспекцискиот совет, поради што се наметна потребата од измени и дополнувања на овој закон.

Со донесувањето на Предлогот на закон за изменување и дополнување на Законот за инспекциски надзор целосно ќе се регулира функционирањето на Инспекцискиот совет, поблиску ќе се регулираат условите за вршење на работата на инспектор, ќе се воспостават критериуми за следење на успешноста во работата на инспекторите, ќе се даде поголемо значење на континуираното едуцирање и усовршување на инспекторите, што треба да придонесе за поефикасно вршење на инспекцискиот надзор, а исто така и ќе се зајакне статусот на инспекторите.

II. ЦЕЛИТЕ, НАЧЕЛАТА И ОСНОВНИТЕ РЕШЕНИЈА

Целите кои треба да се постигнат со предлогот се:

* Воспоставување на стандарди за квалитет на работата на инспекциските служби;
* Зголемување на ефикасноста и ажурноста во функционирањето на инспекциските служби;
* Координација во вршењето на инспекцискиот надзор;
* Хармонизација на постапката за вршење на инспекциски надзор;
* Регулирање на организацијата и раководењето на инспекциските служби;
* Регулирање на правата и обврските на инспекторите и субјектите на надзорот;
* Воведување на лиценца за инспектор;
* Континуирана едукација на инспекторите;
* Следење и оценување на успешноста на инспекторите и соодветни награди и казни за инспекторите;
* Глоби за претседателот и членовите на Инспекцискиот совет, како и за функционерите, директорите и раководителите на инспекциските служби за непочитување на одредбите од законот.

Начелата на кои се заснова предлогот се истите на кои се заснова Законот за инспекциски надзор.

Основните решенија во предлогот се целосно регулирање на функционирањето на Инспекцискиот совет, условите за вршење на работата на инспектор, континуираното едуцирање и усовршување на инспекторите, што треба да придонесе за поефикасно вршење на инспекцискиот надзор, и ќе се зајакнување на статусот на инспекторите.

III. ОЦЕНКА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Предлогот на закон за изменување и дополнување на Законот за инспекциски надзор има фискални импликации.

IV. ПРОЦЕНА НА ФИНАСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ И НАЧИНОТ НА НИВНОТО ОБЕЗБЕДУВАЊЕ, КАКО И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на предложениот закон се потребни дополнителни финансиски средства од Буџетот на Република Македонија.

ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ИНСПЕКЦИСКИ НАДЗОР

Член 1

 Во Законот за инспекциски надзор („Службен весник на Република Македонија“ бр. 50/10, 162/10 и 157/11), членот 1 се менува и гласи:

 „(1) Со овој закон се уредуваат условите и начинот на издавање и одземање лиценца за инспектор, правата и должностите на инспекторите, основите за организација и работа на инспекциските служби, основните права и обврски на субјектите на инспекциски надзор, основањето, статусот и работата на Инспекцискиот совет, начинот и постапката на вршење инспекциски надзор, како и други прашања кои се однесуваат на инспекцискиот надзор.

 (2) Одредбите од овој закон се применуваат во сите постпаки на вршење на инспекциски надзор од страна на инспекциските служби организирани како органи во состав на министерствата (во натамошниот текст: инспекторати), или како организациони единици во рамките на органите на државната управа и единиците на локалната самоуправа и градот Скопје, освен во посебните постапки на вршење на инспекциски надзор во областа на даночното, царинското и финансиското работење утврдени со закон.“

Член 2

 Во член 2 во точката 1 по зборовите инспекциски надлежности се додаваат зборовите „утврдени со закон.“

 Точката 3 се менува и гласи: „Инспекциска постапка е постапка за вршење инспекциски надзор чии основни принципи се уредени со овој закон.“

 Точката 6 се менува и гласи: „ Субјект на инспекциски надзор е правно или физичко лице или друг субјект утврден со законите во кој е предвидено вршење инспекциски надзор. “

Член 3

 Во член 8 во ставот 2 точката се заменува со запирка и се додаваат зборовите „како и по налог издаден од Претседателот на Инспекцискиот совет:“

Член 4

 По членот 12 се додава нов член 12-а, кој гласи:

„Член 12-а

Употреба на јазиците и писмата

(1) Одредбите од Законот за употреба на јазик што го зборуваат најмалку 20% од граѓаните на Република Македонија и во единиците на локалната самоуправа, соодветно се применува при инспекцискиот надзор.

Член 5

Во член 13 по ставот (2) се додава нов став (3) кој гласи:

 „(3) Инспекторатите се органи во состав на министерствата со својство на правно лице, имаат сопствена буџетска сметка како буџетски корисници од прва линија, самостојно спроведуваат постапки за вработување согласно закон и одлучуваат за правата и обврските од работен однос.

Член 6

 Во член 14 во ставот 2 точката се брише и се додаваат зборовите “(во натамошниот текст: раководно лице на инспекциската служба).“

Член 7

Член 15 се менува и гласи:

„(1) Директорот изготвува предлог годишна програма за работа на инспекциската служба и истата ја доставува до Инспекцискиот совет, најдоцна до 30 септември во тековната година за наредната година.

(2) Претседателот на Инспекцискиот совет е должен да свика седница и да ја стави на разгледување предлог годишната програма за работа на инспекциската служба од ставот (1) на овој член, и да даде мислење во насока на усогласување на годишната програма најдоцна до 30 ноември во тековната година.

(3) Директорот, ја донесува годишната програма за работа на инспекциската служба во рок од седум дена од денот на приемот на мислењето од став (2) на овој член, односно најдоцна до 10 декември во тековната година доколку не добие мислење во рокот предвиден во став (2) на овој член.

(4) Врз основа на донесената годишна програма за работа на инспекциската служба, директорот подготвува квартални планови за работа на секој инспектор, кои збирно ги доставува на разгледување до Инспекцискиот совет најдоцна две недели пред почетокот на наредниот календарски квартал и тоа до 15-ти декември за првиот квартал од наредната година, до 15-ти март за вториот квартал, до 15-ти јуни за третиот квартал, односно до 15-ти септември за четвртиот квартал во тековната година.

(5) Во кварталните планови за работа за секој инспектор, директорот задолжително го внесува бројот на планирани надзори во наредните три месеци, како и степенот на сложеност на секој од надзорите.

(6) Врз основа на кварталните планови за работа за секој инспектор, директорот подготвува месечен план за работа, кој содржи и распоред на надзори по датуми и по субјекти на надзор.

(7) Директорот, најдоцна две недели од почетокот на тековниот календарски квартал за претходниот, до Инспекцискиот совет доставува збирни квартални извештаи за работата на секој инспектор, и тоа до 15-ти јануари за четвртиот квартал од претходната година, до 15-ти април за првиот квартал, до 15-ти јули за вториот квартал, односно до 15-ти октомври за третиот квартал во тековната година.

 (8) Директорот, најдоцна до 1-ви март во тековната година, до Инспекцискиот совет доставува Годишен извештај за работата на инспекциската служба за претходната година.

 (9) Претседателот на Инспекцискиот совет е должен добиените квартални планови за работа од ставот (4) на овој член и кварталните извештаи за работа од ставот (7) на овој член да ги стави на разгледување, да подготви информација за работата на инспекциските служби и да ја достави до Владата најдоцна два месеци по истекот на кварталот.

 (10) За инспекциските служби организирани како организациони единици во рамките на органите на државна управа, функционерот на органот на државната управа ги има правата и обврските од ставовите (1), (3), (4), (6), (7) и (8) на овој член.

 (11) За инспекциските служби организирани како организациони единици во рамките на единиците на локалната самоуправа и градот Скопје, градоначалникот ја донесува Годишната програма за работа на инспекциската служба најдоцна до 15 декември во тековната, за наредната година.

 (12) Формата и содржината на Програмата од ставот (1), плановите од ставот (4) и (6) и извештаите од став (7) и (8) на овој член, на предлог на Инспекцискиот совет, ги пропишува министерот за информатичко општество и администрација.”

Член 8

Членот 16 се менува и гласи:

 „ (1) Инспекциски совет е самостоен државен орган со својство на правно лице, се формира заради спроведување на делокругот на надлежности утврдени со овој закон.

 (2) Инспекцискиот совет има сопствена буџетска сметка, претставува буџетски корисник од прва линија, самостојно спроведува постапки за вработување согласно закон и одлучува за правата и обврските од работен однос.

 (3) Инспекцискиот совет има стручно-административна служба, која ја раководи Генерален секретар на начин кој обезбедува законито, стручно,одговорно, навремено и економично работење.

(4) На вработените во стручно-административната служба се применуваат одредбите од законот со кој се регулираат правата и обврските на државните службеници.

 (5) Изборот на членови на Инспекцискиот совет, вработувањето во стручно-административната служба и изборот на членови на работните тела се врши врз основа на критериумите на стручност и компетентност и согласно начелото на соодветна и правична застапеност на припадниците на заедниците.

(6) Организацијата на Инспекцискиот совет, како и работните места, работите и задачите на вработените се утврдуваат со актите за внатрешна организација и систематизација на работните места, кои на предлог на Инспекцискиот совет ги носи Владата.

 (7) Инспекцискиот совет има печат, лого, веб страна и бесплатен телефонски број на кој се пријавуваат неправилности, недостатоци, ненавремено постапување или корупција во врска со работата на инспекторите и инспекциските служби.

 (8) Инспекцискиот совет е составен од претседател и шест члена кои функцијата ја извршуваат професионално.

 (9) Претседателот и членовите на Инспекцискиот совет ги избира, по пат на јавен конкурс и ги разрешува Владата на Република Македонија.

 (10) Претседателот на Инспекцискиот совет има својство на работоводен орган, а истиот во негово отсуство го заменува еден од членовите на советот овластен од Претседателот.

 (11) За Претседател на Инспекцискиот совет се избира лице кое:

* е државјанин на Република Македонија, што се докажува со доказ за државјанство;
* има стекнати најмалку 300 кредити според ЕКТС или завршен VII/1 степен од областа на правните или економските науки, што се докажува со уверение;
* има најмалку шест години работен стаж во струката по дипломирање, што се докажува со потврда за работен стаж издадена од надлежен орган;
* активно го познава англискиот јазик;
* користи компјутерски програми за канцелариско работење; и
* соодветен е за раководно работно место.

(12) Членови на инспекцискиот совет се избираат во следниве области:

* еден член од областа на надзор на пазарот, работни односи и безбедност и здравје при работа;
* еден член на инспекцискиот совет од областа на животната средина и заштита на здравјето на луѓето;
* еден член на инспекцискиот совет од областа на градежништво, урбанизам, транспорт;
* еден член на инспекцискиот совет од областа на земјоделие, шумарство, ветеринарство и безбедност на храна;
* еден член на инспекцискиот совет од областа на образование, наука и култура;
* еден член на инспекцискиот совет од областа на управата.

 (13) За член на Инспекцискиот совет се избира лице кое:

* е државјанин на Република Македонија, што се докажува со доказ за државјанство;
* има стекнати најмалку 300 кредити според ЕКТС или завршен VII/1 степен и најмалку пет години работен стаж по дипломирањето во соодветната област за која се именува согласно став (10) на овој член, што се докажува со уверение и потврда за работен стаж во соодветната област, издадена од надлежен орган;
* активно го познава англискиот јазик;
* користи компјутерски програми за канцелариско работење; и
* соодветен е за раководно работно место.

(14) Претседателот и членовите на Инспекцискиот совет се избираат за вршители на должност за период од 3 месеци, за кој период се должни да ги достават следните докази:

* еден од следните меѓународно признати сертификати за активно познавање на англискиот јазик:
1. ТОЕФЕЛ (TOEFEL) – и тоа за IBT најмалку 74 бода, CBT најмалку 203 бода, PBT најмалку 537 бода; ,
2. ИЕЛТС (IELTS) - најмалку 6 бода;
3. ИЛЕЦ (ILEC) (Cambridge English: Legal) - најмалку Б2 (B2) ниво;
4. ФЦЕ (FCE) (Cambridge English: First) – положен;
5. BULATS (БУЛАТС) – најмалку 60 бода;
6. ALTE (АЛТЕ) – најмалку ниво 3; или
7. било кој друг сертификат на нивото Б2 (B2) на Европската јазична рамка на Советот на Европа (CEFR), издаден од официјален европски тестатор, член на здружението АЛТЕ на европски тестатори,
* еден од следните меѓународно признати сертификати за користење на компјутерски програми за канцелариско работење:
1. Certiport: IC3 GS4 Key Applications – положен,
2. Microsoft: MOS Word или MOS Excell – положен, или
3. ECDL: Core – положен.
* мислење за соодветност за раководно работно место, преку полагање на психолошки тест со елементи на интегритет, во Агенцијата за Администрација.

(15) По доставувањето на доказите во рокот од став (13) на овој член, вршителите на должност од став (10) и (12) на овој член, се избираат за Претседател и членови на Инспекцискиот совет со мандат од три години со право на уште еден повторен избор, во спротивно функцијата им престанува.

(16) Претседателот и членовите на Инспекцискиот совет не можат да бидат членови во органи и тела кои ги избира или именува Собранието на Република Македонија или Владата на Република Македонија.

(17) Коефициентот за плата за Претседателот и членовите на инспекцискиот совет е 3.9.

Член 9

По членот 16 се додава нов член 16-а, кој гласи:

„Делокруг на работа на Инспекцискиот совет

Член 16-а

 (1) Делокругот на работа на Инспекцискиот совет е:

1. координирање на работата на инспекциските служби;

1. формирање и раководење со работни тела;
2. подготовка и следење на примената на методологии и процедури за работа на инспекциските служби;
3. разгледување и давање мислење за годишните програми за работа на инспекциските служби;
4. разгледување на прашања во врска со работењето на инспекциските служби;
5. следење на реализацијата на годишните програми за работа, извршувањето на буџетите, бројот и квалитетот на извршените надзори од страна на инспекциските служби преку кварталните извештаи за работа кои ги доставуваат инспекциските служби;
6. континуирано следење на успешноста на инспекторите;
7. давање на согласност по актите за внатрешна организација и систематизација на инспекциските служби, кои не може да бидат донесени без истата;
8. давање на мислења по закони, подзаконски акти и други прописи од областа на инспекцискиoт надзор;
9. донесување и спроведување на годишните програми за стручното оспособување и усовршување на инспекторите во соодветните инспекциски служби;
10. донесување на Програма за испит за инспектор и спроведување испит за инспектор;
11. издавање и одземање на лиценци за инспектори;
12. водење на дисциплинска постапка против инспекторите;
13. давање мислења по предлог буџетите на инспекциските служби;
14. следење на кадровската и техничката екипираност на инспекциските служби;
15. набавка и следење на имплементацијата на софтверско решение за инспекциски служби со електронска распределба на надзори по инспектори, внесување на степени на сложеност на надзори, следење на реализација на надзори и генерирање на записници и решенија, следење на успешноста и генерирање на годишни оценки за инспекторите, генерирање на квартални и месечни планови, квартални и годишни извештаи и други типови на извештаи, за секоја инспекциска служба (во натамошниот текст: електронски систем за инспекциски служби);
16. водење на регистри од интерес на Инспекцискиот совет;
17. донесување на Етички кодекс на инспекторите;
18. меѓународна соработка од областа на инспекцискиот надзор.

 (2) Претседателот на Инспекцискиот совет во рок од три дена издава налог за вршење на инспекциски надзор над работата на определен субјект на надзорот до директорот на инспекторатот, односно раководното лице на инспекциската служба во следните случаи:

* по барање на Државната комисија за одлучување во втор степен во областа на инспекцискиот надзор и прекршочна постапка како второстепен орган, кога тоа е потребно заради целосно утврдување на фактичката состојба;
* по пристигната иницијатива за надзор до Инспекцискиот совет; и
* по службена должност кога има потреба од спроведување на координиран инспекциски надзор од страна на повеќе инспекциски служби.

(3) Доколку директорот на инспекторатот, односно раководното лице на инспекциската служба не постапи по налогот од став (2) на овој член во рок од три работни дена, Инспекцискиот совет може да го издаде налогот непосредно на инспекторот и да поведе постапка за разрешување на директорот на инспекторатот, односно да предложи поведување на дисциплинска постапка против раководното лице на инспекциската служба која функционира како организациона единица во рамките на орган на државна управа.

(4) Членовите на Инспекцискиот совет се должни да ја известат Владата на Република Македонија дека Претседателот на Инспекцискиот совет не издал налог за вршење на инспекциски надзор во случаите од став (2) на овој член во рок од три дена од денот на дознавањето.

(5) Делокругот на работа на Инспекцискиот совет се однесува на инспекторатите и инспекциските служби организирани како организациони единици во рамките на другите органи на државната управа.

 (6) Претседателот на инспекцискиот совет свикува состаноци на работните тела на Инспекцискиот совет, по сопствена иницијатива, иницијатива на член на Инспекцискиот совет, на директор на инспекторат односно, раководно лице на инспекциска служба, или на Владата на Република Македонија и раководи со состаноците.

(7) Работни тела во смисла на став (5) на овој член се:

* Работно тело за утврдување на ефективноста, ефикасноста и квалитетот на инспекциските служби во кое учествуваат членовите на Инспекцискиот совет и Директорите на инспекторатите;
* Работно тело за образование, усовршување и обука во кое учествуваат членовите на Инспекцискиот совет и Директорите на инспекторатите;

(8) Освен работните тела од став (7) на овој член, Инспекцискиот совет може да формира и други работни тела, кога за тоа ќе има потреба;

(9) Претседателот на Инспекцискиот совет може да покани само некои од членовите на работните тела од став (7) и (8) на овој член, како и претставници на други инспекциски служби, како и на научната и на стручната јавност, во зависност од дневниот ред на состанокот.

(10) Инспекцискиот совет задолжително најмалку еднаш во месецот одржува седница на која расправа поединечно по сите претставки и поплаки поднесени од граѓаните и правните лица за работата на инспекторите и инспекциските служби и за секоја основана претставка и поплака донесува одлука, најмногу во рок од 30 дена.

(11) Седницата на Инспекцискиот совет од став (10) на овој член е јавна.

(12) Инспекцискиот совет за својата работа донесува деловник.

(13) Инспекцискиот совет одлучува на седница со мнозинство гласови од вкупниот број членови, а одлуките на Инспекцискиот совет ги потпишува Претседателот.

(14) Инспекцискиот совет донесува Годишна програма за работа најдоцна до 15 декември во тековната година за наредната година.

(15) Инспекцискиот совет за својата работа и за работата на инспекциските служби ја известува Владата на Република Македонија четири пати годишно и по потреба.

(16) Видот, формата и содржината на регистрите од став (1) алинеја 18 на овој член, на предлог на Инспекцискиот совет ги пропишува министерот за информатичко општество и администрација.

(17) Надзор над работењето на Инспекцискиот совет врши Државниот управен инспекторат, за што ја известува Владата на Република Македонија четири пати годишно и по потреба.

Член 10

Насловот пред членот 18 и членот 18 се менуваат и гласат:

„Инспектори и услови за вршење на должноста инспектор

Член 18

(1) За прашањата кои се однесуваат на вработувањето, правата и обврските од работниот однос на инспекторите, кои не се уредени со овој закон, ќе се применуваат одредбите од законот со кој се регулираат правата и обврските на државните службеници.

(2) Инспекторите се овластени да спроведуваат постапки и работи во согласност со одредбите на овој закон и законите што ги уредуваат одделните видови инспекциски надзор.

(3) Условите за вршење на должноста инспектор утврдени со овој закон се однесуваат на инспекторите вработени во инспекторатите и инспекциските служби организирани како организациони единици во рамките на другите органи на државната управа.

 (4) Инспектор може да биде лице кое:

* ги исполнува општите услови утврдени со законот со кој се регулираат правата и обврските на државните службеници или со друг закон;
* ги исполнува посебните услови утврдени со закон и со актот за систематизација на работните места во инспекциската служба;
* поседува меѓународно признат сертификат за работа со компјутерски програми за канцелариско работење, и тоа еден од следните:
1. Certiport: IC3 GS4 Key Applications – положен;
2. Microsoft: MOS Word или MOS Excell – положен; или
3. ECDL: Core – положен.
* има добиено позитивно мислење за соодветност за работното место со полагање на психолошки тест и тест за интегритет, во Агенцијата за администрација;
* има лиценца за инспектор од областа на надлежноста на инспекциската служба.

(5) На инспекторот кој при вршењето на работите е изложен на ризик по неговиот живот и здравје може да му се даде додаток на плата, во зависност од видот на ризикот, во висина од 10% до 30% од износот на основната плата и додатокот на плата за звање.

(6) Работните места како и висината на износот од ставот (6) на овој член ги определува Инспекцискиот совет.

Член 11

Насловот пред членот 19 и членот 19 се менуваат и гласат:

„ Лиценца за инспектор

Член 19

(1) За стекнување на лиценца за инспектор од соодветната област на инспекциската служба (во натамошниот текст: лиценца за инспектор), кандидатот полага испит за инспектор.

 (2) Услов за полагање на испит за инспектор е кандидатот да има најмалку пет години работен стаж во соодветната област на инспекциската служба по дипломирање.

 (3) Испит се спроведува согласно програмата за испит за инспектор, што по предлог на директорот на инспекторатот, односно раководното лице на инспекциската служба, ја донесува Инспекцискиот совет.

 (4) Испит се спроведува најмалку три пати во текот на една календарска година за секоја област на инспекциските служби.

(5) Испитот за инспектор го спроведува и лиценцата за инспектор ја издава Инспекцискиот совет.

(6) Лиценцата од став (1) на овој член има важност од пет години.

(7) Пред истекот на важноста на лиценцата, инспекторот повторно полага испит за инспектор.

(8) Испитот од став (7) на овој член инспекторот го полага во текот на последната година од важноста на постојната лиценца.

(9) Испитот од ставот (7) на овој член инспекторот има право да го полага три пати, а најдоцна до истекот на важноста на постојната лиценца.

(10) Доколку инспекторот не го положи испитот за инспектор во третиот обид и истече важноста на постојната лиценца му престанува работниот однос.

(11) Начинот на полагањето на испитот за инспектор како и формата и содржината на барањето за полагање на испит и на лиценцата за инспектор, на предлог на Инспекцискиот совет, ги пропишува министерот за информатичко општество и администрација.“

Член 12

 По членот 19 се додаваат десет нови наслови и десет нови членови: 19-а, 19-б. 19-в, 19-г, 19-д, 19-ѓ, 19-е, 19-ж, 19-з и 19-ѕ, кои гласат:

“Одземање на лиценца за инспектор

Член 19-а

(1) Инспекцискиот совет е должен да донесе решение со кое на инспекторот ќе му ја одземе лиценцата на инспектор, во случај ако утврди дека:

* ја загуби работната способност со денот на доставувањето на правосилното решение за утврдување на загубената работна способност;
* му престане државјанството на Република Македонија, со денот на доставувањето на решението за отпуст од државјанство на Република Македонија;
* биде осуден за кривично дело во врска со службената должност кое го прави недостоен за инспектор и за вршење на работите во инспекциска служба, со денот на правосилноста на пресудата;
* му е изречена казна забрана за вршење професија, дејност или должност, со денот на правосилноста на пресудата;
* поради издржување на казна затвор во траење подолго од шест месеца, со денот на започнувањето на издржување на казната;
* наврши 64 години старост;

 (2) Инспекцискиот совет може да донесе решение со кое на инспекторот привремено ќе му ја одземе лиценцата или привремената лиценца за инспектор, и да поведе дисциплинска постапка во случај ако утврди дека инспекторот:

* нестручно и несовесно ја извршува работата на инспектор;
* е оценет со годишна оценка “Не задоволува”,
* непристојно, навредливо или насилнички се однесува при вршење на работата и работните задачи;
* одбива да дава или дава неточни податоци на Инспекцискиот совет, инспекциските служби, односно на странките;
* незаконито располага со материјалните средства на инспекциската служба;
* одбива да постапи по налог за вршење на надзор даден од Инспекцискиот совет;
* не го почитува Етичкиот кодекс на инспекторите;
* го злоупотребува статусот на инспектор заради лична или материјална корист;
* ги злоупотребува личните податоци на субјектот на надзор или оддава класифицирана информација со степен на тајност утврдена со закон;
* работи под дејство на алкохол или наркотични средства;

(3) За случаите од став (1) на овој член, директорот на инспекторатот, функционерот кој раководи со органот, односно раководното лице на инспекциската служба должен е да го извести Инспекцискиот совет, во рок од седум дена од денот на осознавање дека се случиле.

 (4) Во случаите од став (2) на овој член, Претседателот, членот на Инспекцискиот совет, директорот на инспекторатот, функционерот кој раководи со органот, односно раководното лице на инспекциската служба е должен да побара поведување на дисциплинска постапка до Инспекцискиот совет, во рок од шест месеци од денот на осознавање на сторената повреда, но не подолго од три години од денот на сторувањето на повредата.

Постапка за утврдување на дисциплинска одговорност на инспектор

Член 19-б

(1) Барањето за поведување дисциплинска постапка од член 19-а став (2) на овој закон, се доставува до Инспекцискиот совет и содржи име и презиме на инспекторот, адреса и место на живеење, единствен матичен број, во која инспекциска служба е вработен, опис на дисциплинската повреда и законскиот назив на повредата. Кон барањето се доставуваат и доказите на кои се заснова барањето.

 (2) За спроведување на дисциплинската постапка од член 19-а став (2) на овој закон, Инспекцискиот совет со решение формира дисциплинска комисија составена од еден претставник од Агенцијата за администрација, еден член од редот на вработените во инспекциската служба во која е вработен инспекторот против кој е поведена дисциплинската постапка, како и еден член од редот на раководните инспектори во било која друга инспекциска служба. Со дисциплинската комисија претседава членот на дисциплинската комисија од редот на раководните инспектори во друга инспекциска служба.

(3) Дисциплинската комисија го доставува барањето и доказите лично до инспекторот против кој е поднесено. Инспекторот може писмено да одговори на наводите во барањето и да ги достави своите докази или да даде усна изјава на записник во рок од пет дена од добивањето на барањето.

(4) Дисциплинската комисија од став (2) на овој член со барање прибавува дополнителни податоци и докази кои се од интерес за утврдување на состојбата во врска со утврдување на дисциплинската одговорност на инспекторот и должна е да донесе одлука по поведената дисциплинска постапка во рок од 20 дена од денот на поведување на постапката.

(5) За својата работа членовите на дисциплинската комисија добиваат соодветен надомест. Висината на надоместокот ја утврдува Инспекцискиот совет.

(6) Решението од член 19-а став (2) на овој закон, ќе важи за време на траењето на дисциплинската постапка.

(7) Доколку по поведената дисциплинска постапка од член 19-а став (2) на овој закон е изречена дисциплинска мерка, инспекторот има право на приговор до Инспекцискиот совет.

 (8) Инспекцискиот совет одлучува по поднесениот приговор на инспекторот во рок од три дена од денот на поднесување.

(10) Доколку Инспекцискиот совет ја потврди одлуката на дисциплинската комисија, истиот носи и решение со кое ќе му ја одземе лиценцата на инспекторот.

(11) Доколку дисциплинската комисија, односно Инспекцискиот совет не најде дисциплинска одговорност, Инспекцискиот совет со решение го отповикува решението за привременото одземање на лиценцата.

(12) Против решението за одземање на лиценцата за инспектор од став (1) и став (10) од овој член инспекторот има право да поднесе тужба до Управниот суд.

(13) На инспекторот на кого му е одземена лиценцата за инспектор, му престанува работниот однос.

(14) Инспекторот на кој му е одземена лиценцата согласно став (10) од овој член може повторно да полага испит, како и да се стекне со нова лиценца по истекот на три години од денот на престанокот на работниот однос, доколку ги исполнува условите утврдени со закон.

 (15) Примерок од решението за одземање, привремено одземање на лиценцата, односно за отповикување на решението за привремено одземање на лиценцата, веднаш се доставува до инспекторот и инспекциската служба во која работи инспекторот.

Испит за инспектор

Член 19-в

(1) Испитот за инспектор се полага заради проверка на стручната оспособеност на кандидатите за самостојно вршење на инспекциски надзор, како и познавање и примена на прописите од делокругот на работа на инспекциската служба.

(2) Испитот за инспектор се состои од два дела и тоа:

* прв дел (теоретски дел), со кој се проверува теоретското знаење на кандидатите и
* втор дел (студија на случај), со кој се проверува способноста за примена на законите во практиката.

(3) Испитот од став (1) на овој член се полага писмено по електронски пат, со одговарање на определен број прашања во вид на решавање на електронски тест на компјутер.

(4) Првиот дел од испитот се полага по областите:

* општа управна постапка;
* инспекциска постапка;
* прекршочна постапка; и
* посебна постапка од областа на инспекциската служба за која се издава лиценцата за инспектор;

(5) Вториот дел на испитот се состои од:

* опис на две студии на случај од областа инспекциската служба за која се издава лиценцата за инспектор, и
* прашања кои треба кандидатот да ги одговори врз основа на анализата на случаите а кои произлегуваат од посебната постапка од областа на инспекциската служба за која се издава лиценцата за инспектор.

(6) Испитот го спроведува Инспекцискиот совет, во просторија за полагање на испит, посебно опремена за полагање на стручен испит со материјално-техничка и информатичка опрема, интернет врска и опрема за снимање на полагањето.

(7) Полагањето на испитот се снима и во живо се емитува на веб страницата на Инспекцискиот совет, а ако поради технички причини снимањето се прекине, снимката од целиот испит се поставува на веб страницата на Инспекцискиот совет.

(8) На кандидатот за време на полагањето на првиот дел од испитот не му се дозволува користење на закони, закони со коментар и објаснување, мобилен телефон, преносни компјутерски уреди и други технички и информатички средства, претходно подготвени предмети и слично.

(9) На кандидатот за време на полагањето на вториот дел од испитот, му се дозволува користење единствено на закони (без коментари и објаснувања) кој во електронска верзија се наоѓаат на компјутерот на кој кандидатот го полага испитот.

(10) На кандидатот за време на полагањето на првиот и вториот дел од испитот не му се дозволува да контактира со други кандидати или лица освен со информатичар вработен во Инспекцискиот совет, доколку има технички проблем со компјутерот.

(11) Ако техничките проблеми со компјутерот бидат отстранети за пет минути испитот продолжува, а доколку не бидат отстранети во овој рок испитот само за тој кандидат се прекинува и ќе се одржи во рок од најмногу три дена од денот на прекинувањето на испитот.

(12) Доколку кандидатот при полагањето на првиот и вториот дел од испитот постапува спротивно од ставовите (7), (8) и (9) на овој член, нема да му се дозволи натамошно полагање на испитот.

Испитни прашања

Член 19-г

(1) Инспекцискиот совет ја формира базата на прашања за првиот и базата на студии на случај за вториот дел на испитот од членот 19-в од овој закон.

(2) За подготвување на прашањата од првиот дел од испитот и прашањата и студиите на случај од вториот дел од испитот, Инспекцискиот совет ангажира едукатори.

(3) Едукатор може да биде лице кое има високо образование и 10 години работно искуство од областа на надлежноста на инспекциската служба за која се однесува испитот.

(4) Инспекцискиот совет врши ажурирање на базата на прашања од член 19-в од овој закон најмалку еднаш годишно.

(5) Инспекцискиот совет врши промена на најмалку 30% студии на случај од базата на студии на случај секоја година.

(6) При ажурурањето од ставот (4) на овој член Инспекцискиот совет особено ги има во предвид промените на правните прописи на кои е засновано прашањето односно случајот, бројот на кандидати кои го одговориле, успешноста во одговорите на истите.

Полагање на испитот

Член 19-д

(1) Првиот дел од испитот се полага по секој од предметите наведени во членот 19-в, став 4 од овој закон и содржи најмалку 60 прашања со пет опции за избор од кој едната е точна, две се слични, едната е неточна во мал обем (на неа се губат мал број поени) и една е неточна во голем обем (на неа се губат поголем број поени).

(2) Вториот дел од испитот се состои од две студии на случај засновани на предметите наведени во членот 19-в став (4) алинеја 1, 2 или 3 од овој закон (прва студија) и членот 19-в став (4) алинеја 4 од овој закон (втора студија).

 (3) Прашањата кои се составен дел од студиите на случај се од областа на предметот на кој е заснована студијата на случајот и имаат десет можни опции на одговори од кои едната е точна, пет се слични и четири се различни.

(4) Испитот за инспектор ќе се смета за положен ако од вкупниот број на поени кандидатот има освоени повеќе од 70%.

Начин на полагање

Член 19-ѓ

(1) Полагањето на првиот дел од испитот за инспектор се врши со одговарање на прашањата.

 (2) Полагањето на вториот дел од испит за инспектор се врши со проучување на студиите на случај и одговарање на определен број прашања кои произлегуваат од студиите.

(3) Прашањата од тестот и студијата на случај, зависно од тежината, се вреднуваат со определен број поени.

(4) Прашањата содржани во тестовите за полагање на првиот дел на испитот за инспектор и нивните одговори, како и студиите на случај и прашањата кои произлегуваат од студиите и нивните одговори се чуваат во единствениот електронски систем за полагање на испит за инспектор.

(5) Електронскиот систем од став (4) на овој член содржи и јавно достапна база од најмалку 2000 прашања за потребите од првиот дел од испитот, како и јавно достапна база од најмалку 200 студии на случај за потребите на вториот дел од испитот.

(6) Во електронскиот систем е содржано и посочување на прописите и правната литература во кои се содржани одговорите на прашањата од првиот дел од испитот и прописите за вториот дел од испитот.

 (7) Резултатите од полагањето на првиот и вториот дел од испитот му се достапни на кандидатот на компјутерот на кој го полагал испитот, веднаш по неговото завршување.

 (8) Начинот на полагање на испит за инспектор, на предлог на Инспекцискиот совет, ги пропишува министерот за информатичко општество и администрација.

Континуирано следење на успешноста на инспекторите

Член-19-е

 (1) Инспекцискиот совет, директорот, односно раководното лице на инспекциската служба континуирано ја следат успешноста на инспекторите.

(2) Целта на следењето на успешноста на инспекторите е јакнење на личната мотивација на инспекторите, зајакнување на ефикасноста и професионалноста при вршењето на инспекциските надзори, како и можност за професионално напредување во службата.

(3) Како дел од процесот на следењето на успешноста на инспекторите, директорот на инспекторатот, односно раководното лице на инспекциската служба, најдоцна до крајот на месец јануари во тековната година за претходната, врши годишно оценување на успешноста на инспекторите.

 (4) Годишната оценка на успешноста на инспекторот се врши врз основа на квантитативните критериуми кои се дел од кварталниот план за работа и кварталниот извештај за работата на инспекторот, како и преку примена на квалитативни критериуми за успешност на инспекторот, и истата се заведува во Образецот за годишна оценка за успешност на инспектор (во натамошниот текст: Образец за годишна оценка).

 (5) Формата и содржината на Образецот за годишна оценка, на предлог на Инспекцискиот совет, ја пропишува министерот за информатичко општество и администрација.

Квантитативни критериуми за успешност на инспекторите

Член-19-ж

 (1) Квантитативни критериуми за успешност на инспекторите се податоците од кварталниот план за работа и кварталниот извештај за работата на инспекторот, во однос на вредноста на планирани надзори и вредноста на извршени надзори за секој квартал.

(2) Во зависност од бројот на субјектите кои се предмет на надзорот, обемот на прописи кои се предмет на надзорот, времето потребно за вршење на надзорот, висината на глобата која може да се изрече за недостатоците утврдени при надзорот, директорот, односно раководното лице на инспекциската служба, утврдува најмалку пет коефициенти на сложеност на надзори.

 (3) Вредноста на планирани надзори по инспектор, за секој квартал се пресметува како збир од бројот на планирани надзори за секој степен на сложеност помножен со коефициентот на сложеност, и истата е дадена во кварталниот план за работа на инспекторот.

 (4) Вредноста на извршени надзори по инспектор, за секој квартал се пресметува како збир од бројот на извршени надзори за секој степен на сложеност помножен со коефициентот на сложеност, и истата е дадена во кварталниот извештај за работата на инспекторот.

(5) При планирањето на надзорите за секој квартал, директорот, односно раководното лице на инспекциската служба треба да го земе во предвид и евентуалното отсуството на инспекторот поради користење на годишен одмор, и соодветно да ја пресмета вредноста на планирани надзори во кварталниот план за работа на инспекторот.

 (6) Во случај на отсуство на инспекторот поради боледување или други оправдани причини во времетраење од 15 до 45 дена во еден квартал, вредноста на извршени надзори за целиот квартал се пресметува како производ од просечната вредност за извршени надзори по ден во работните денови во кои инспекторот бил присутен, помножена со вкупниот број на работни денови во кварталот.

(7) Просечната вредност за извршени надзори по ден во работните денови во кои инспекторот бил присутен од став (6) на овој член се пресметува како количник од вредноста за извршени надзори за сите работни денови во кои инспекторот бил присутен на работа, со бројот на работни денови во кои инспекторот бил присутен на работа.

(8) Во случај на отсуство на инспекторот поради боледување или други оправдани причини во времетраење подолго од 45 дена во еден квартал, вредноста на извршени надзори за целиот квартал се пресметува како просечна вредност од останатите три квартали во кои инспекторот бил на работа.

(9) Доколку вредноста на извршени надзори по инспектор изнесува 100% од вредноста на планирани надзори, истата се вреднува со 100 бода за секој квартал.

(11) Доколку вредноста на извршени надзори по инспектор е помала или поголема од вредноста на планирани надзори, истата се пресметува како количник од вредноста на извршени надзори и вредноста на планирани надзори помножена со 100 и изразена во бодови.

(12) Максималниот број на бодови за квантитативна успешност за еден квартал може да биде 140.

(13) Квантитативна успешност на инспекторот за период од една година се пресметува како збир од бодовите за успешност за сите четири квартали, при што максималната вредност може да изнесува 560 бодови.

(14) За инспекторот кој во најмалку два квартали бил отсутен подолго од 90 дена, Инспекцискиот совет носи одлука за начинот на кој ќе се изврши оценување на неговата квантитативна успешност.

(15) Квантитативните критериуми за успешност на инспекторот и нивната вредност се дел од Образецот за годишна оценка.

Квалитативни критериуми за успешност на инспекторите

Член-19-з

(1) Квалитативни критериуми за успешност на инспекторите се податоците и информациите добиени преку електронскиот систем за инспекциски служби или преку друга евиденција, за:

* почитувањето на законските рокови за изготвување на записниците и донесување на решенијата;
* односот меѓу бројот на потврдени или укинати решенија со вкупниот број на решенија; и
* водењето на записници и решенија во електронски формат, уредноста во водењето на предметите кои се во работа кај инспекторот и квалитетот на писменото изразување на инспекторот.

 (2) Критериумот од став (1) алинеја 1 на овој член, квалитетот на работата на инспекторот во делот на почитување на законските рокови за изготвување на записници и донесување на решенија, за секој година се вреднува на следниот начин:

* ги почитувал роковите во 100% од предметите – 30 бода;
* ги почитувал роковите во повеќе од 75% од предметите – 15 бода;
* ги почитувал роковите во помалку од 75% од предметите - 0 бода.

(3) Критериумот од став (1) алинеја 2 на овој член, се вреднува на следниот начин:

* До 3% - 60 бодови;
* Од 3% до 6% - 45 бодови;
* Од 6% до 15% - 30 бодови;
* Од 15% до 20% - 15 бодови;
* Повеќе од 20% - 0 бодови.

(4) Критериумот од став (1) алинеја 2 на овој член се зема предвид при утврдување на квалитативната успешност на инспекторот, против чии решенија се изјавени правни средства.

(5) Критериумот од став (1) алинеја 3 на овој член, за секоја година се вреднува на следниот начин:

* Со добар квалитет - 10 бодови;
* Со делумно добар квалитет - 5 бодови;
* Со слаб квалитет – 0 бодови.

 (6) Квалитативната успешност на инспекторот за период од една година се пресметува како збир од остварените бодовите за ставовите (2), (3) и (5) на овој член, при што максималната вредност може да изнесува 100 бодови.

(7) Квалитативните критериуми за успешност на инспекторот и нивната вредност се дел од Образецот за годишна оценка.

Годишна оценка на успешноста на инспекторите

Член-19-ѕ

 (1) Вкупниот број на бодови за успешност на инспекторот се пресметува како збир од бодовите за квантитативна и бодовите за квалитативна успешност за период од една година, при што максималниот број на бодови може да изнесува 660.

(2) Во зависност од остварените бодови, годишната оценка на успешноста на инспекторот може да биде:

* Особено се истакнува - над 600 бодови;
* Се истакнува - од 500 до 600 бодови;
* Задоволува - од 400 до 500 бодови;
* Делумно задоволува - од 300 до 400 бодови;
* Не задоволува – под 300 бодови.

(3) Годишната оценка на успешноста на инспекторот се заведува во Образецот за годишна оценка, и истата најдоцна до 1-ви февруари во тековната година се доставува до инспекторот.

(4) Инспекторот кој не е задоволен со оцената од ставот (3) на овој член, во рок од осум дена од денот на прием на Образецот за годишна оценка, има право на приговор до Инспекцискиот совет.

(5) Инспекцискиот совет одлучува по поднесениот приговор на инспекторот во рок од осум дена од датумот на поднесување.

(6) Доколку Инспекцискиот совет го уважи приговорот на инспекторот и предметот го врати на повторно постапување, директорот, односно раководното лице на инспекциската служба, во рок од осум дена треба да постапи по насоките и укажувањата на Инспекцискиот совет и да донесе одлука.

(7) Директорот, односно раководното лице на инспекциската служба изготвува ранг листа со годишни оценки и остварени бодови за сите инспектори во инспекциската служба.

(8) Ранг листата од став (3) на овој член, заедно со обрасците за годишна оценка за успешност за сите инспектори во инспекциската служба, се доставува до Инспекцискиот совет како прилог на Годишниот извештај за работата на инспекциската служба.

 (9) По усвојувањето на Годишниот извештај за работата на инспекциската служба од страна на Инспекцискиот совет, директорот, односно раководното лице на инспекциската служба, најдоцна до 31-ви март донесува:

* решение за зголемување на плататa во износ од 20%, за период од една година, за инспекторите кои се оценети со оценка “Особено се истакнува”,
* решение за зголемување на плататa во износ од 5%, за период од една година, за инспекторите кои се оценети со оценка “Се истакнува”,
* решение за намалување на платата во износ од 20%, за период од една година, за инспекторите кои се оценети со оценка “Делумно задоволува”,
* предлог за поведување на дисциплинска постапка до Инспекцискиот совет, за инспекторите кои се оценети со оценка “Не задоволува”,

(10) Инспекторите кои три во последователни години се оценети со “Особено се истакнува” или “Се истакнува”, ќе имаат предност за пополнување на работно место преку унапредување, во постапки согласно закон.

Член 13

Насловот на членот 20 и членот 20 се менуваат и гласат:

„Стручно оспособување и усовршување на инспекторите

Член 20

 „(1) Инспекторот има право и должност стручно да се оспособува за извршување на своите работи и работни задачи во согласност со годишната програма за стручно оспособување и усовршување во областа на инспекцискиот надзор.

(2) Годишната програма за стручно оспособување и усовршување во областа на инспекцискиот надзор по предлог на директорот на инспекторатот ја донесува Инспекцискиот совет.

(3) Стручното оспособување и усовршување од ставот (1) на овој член го организира Инспекцискиот совет.

(4) Стручното оспособување и усовршување од ставот (1) на овој член, го спроведуваат едукаторите од член 19-в став (2) од овој закон.

 (5) По секое стручно оспособување и усовршување, инспекторот е должен да полага тест за проверка на знаењето стекнато при стручно оспособување и усовршување.

 (6) Тестот од став (5) на овој член ќе послужи само како подготовка за полагање на испитот за инспектор.”

Член 14

 Членот 21 се брише.

Член 15

Во член 37 во ставот (7) точката се заменува со запирка и се додаваат зборовите „а по барање на субјектот на надзорот должен е во рок од пет дена да му го достави по електронска пошта на адреса определена од страна на субјектот на надзорот.“

Член 16

 (1) Во членот 43 во ставот (2) зборовите: „посебна комисија од три члена именувани министерот“ се заменуваат со зборовите: “Државната комисија за одлучување во втор степен во областа на инспекцискиот надзор и прекршочна постапка “

 (2) Во ставот (3) зборовите „посебна комисија при министерството составена од три члена кои ги именува министерот, функционерот на органот на државната управа односно градоначалникот“ се заменуваат со зборовите: „Државната комисија за одлучување во втор степен во областа на инспекцискиот надзор и прекршочна постапка.“

Член 17

По членот 63 се додаваат два нови члена 63-а и 63-б кои гласат

„ XIII-a. ПРЕКРШОЧНИ ОДРЕДБИ

Член 63-а

 (1) Глоба во износ од 1.500 до 3.000 евра во денарска противвредност ќе се изрече на Претседателот на Инспекцискиот совет ако:

* не ги стави на разгледување на седница Годишните програми за работа на инспекциските служби согласно со член 15 став (2) од овој закон;
* не ги стави на разгледување на седница на Инспекцискиот совет кварталните планови и кварталните извештаи или не достави информација до Владата, согласно со член 15 став (9) од овој закон;
* не свика седница на Инспекцискиот совет на која се разгледуваат претставките и предлозите од граѓаните, а која е отворена за јавноста, најмалку еднаш месечно или не донесе одлуки за основаните претставки согласно со член 16-а став (8) и (9) од овој закон.

 (2) Глоба во износ од 7.500 до 15.000 евра во денарска противвредност ќе се изрече на Претседателот на Инспекцискиот совет ако:

* по барање на Државната комисија за одлучување во втор степен во областа на инспекцискиот надзор и прекршочна постапка како второстепен орган, не издаде налог за вршење на инспекциски надзор над работата на определен субјект на надзорот до директорот на инспекторатот односно раководното службено лице на инспекциската служба кога тоа е потребно заради целосно утврдување на фактичката состојба согласно со член 16-а став (2) алинеја 1 од овој закон;
* по пристигната иницијатива за надзор до Инспекцискиот совет не издаде налог за вршење на инспекциски надзор над работата на определен субјект на надзорот до директорот на инспекторатот односно раководното службено лице на инспекциската служба кога тоа е потребно заради целосно утврдување на фактичката состојба согласно со член 16-а став (2) алинеја 2 од овој закон;
* кога има потреба од спроведување на координиран инспекциски надзор од страна на повеќе инспекциски служби не издаде налог за вршење на инспекциски надзор над работата на определен субјект на надзорот до директорот на инспекторатот односно раководното службено лице на инспекциската служба кога тоа е потребно заради целосно утврдување на фактичката состојба согласно со член 16-а став (2) точка 3 од овој закон;
* не издаде налог непосредно на инспекторот и не поведе постапка за разрешување на директорот на инспекторатот, односно не предложи поведување на дисциплинска постапка против раководното службено лице на инспекциската служба која функционира како организациона единица во рамките на орган на државна управа, друг државен орган или единица на локалната самоуправа, согласно член 16-а став (3) од овој закон.

 (3) Глоба во износ од 1.500 до 3.000 евра во денарска противвредност ќе се изрече на член на Инспекцискиот совет ако:

- не ја извести Владата на Република Македонија дека Претседателот на Инспекцискиот совет не издал налог за вршење на инспекциски надзор согласно со член 16-а став (4) од овој закон.

Член 63-б

 Глоба во износ од 7.500 до 15.000 евра во денарска противвредност ќе се изрече на директорот на инспекторатот, односно на функционерот на органот на државната управа ако:

* Годишната програма за работа на инспекциската служба, до Инспекцискиот совет на разгледување и добивање на мислење согласно со член 15 став (1) од овој закон;
* не ја донесе Годишната програма за работа на инспекциската служба, во рокот согласно со член 15 став (3) од овој закон;
* не достави до Инспекцискиот совет квартални планови во роковите од член 15 став (4) од овој закон и квартални извештаи за работата на инспекторите од член 15 став (7) од овој закон или Годишен извештај за работата на инспекторатот согласно член 15 став (8) од овој закон;
* не постапи по налог за вршење на инспекциски надзор над работата на определен субјект на надзорот издаден од Претседателот на Инспекцискиот совет согласно член 16-а став (2) од овој закон;
* не го извести Инспекцискиот совет за настанување на случаите од член 19-а став (1) од овој закон, согласно член 19-а став (3) од овој закон.
* не побара пред Инспекцискиот совет поведување на дисциплинска постапка согласно член 19-а став (4) од овој закон.

Член 18

 Инспекторите кои засновале редовен работен однос пред денот на отпочнувањето на примената на овој закон, стекнуваат привремена лиценца за инспектор без полагање на испит за инспектор, а во рок од две години од отпочнувањето на примената на овој законот треба да се стекнат со лиценца согласно член 5 од овој закон.

Член 19

Инспекцискиот совет ќе се конституира во рок од три месеци од денот на влегување во сила на овој закон.

Член 20

Инспекцискиот совет ќе го организира првото полагање на испит за инспектор, во рок од 12 месеци од отпочнувањето на примената на овој закон.

Член 21

Подзаконските акти предвидени со овој закон ќе се донесат во рок од шест месеци од денот на влегувањето во сила на овој закон.

Член 22

Овој закон влегува во сила осмиот ден од денот на објавувањето во „Службен весник на Република Македонија", а ќе отпочне да се применува во рок од шест месеци од денот на влегувањето во сила.

ОБРАЗЛОЖЕНИЕ

I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГОТ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ИНСПЕКЦИСКИ НАДЗОР

Со донесувањето на предложениот закон целосно ќе се регулира функционирањето на Инспекцискиот совет, поблиску ќе се регулираат условите за вршење на работата на инспектор, ќе се даде поголемо значење на континуираното едуцирање и усовршување на инспекторите, што треба да придонесе за поефикасно вршење на инспекцискиот надзор, а исто така и ќе се зајакне стаутсот на инспекторите.

Донесувањето на предложениот закон ќе има фискални имликации кои неможат во моментов да бидат утврдени, а ќе произлезат од воспаставувањето на Инспекцискиот совет и кои ќе зависат од бројот на вработените во стручните служби, како и од искористувањето на можноста за зголемување на платата на инспекторите и од видот и висината на наградите за инспекторите.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Нема.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Последиците од предложените решенија се:

* Зголемување на ефикасноста и ажурноста во функционирањето на инспекциските служби;
* Координација во вршењето на инспекцискиот надзор;
* Регулирање на организацијата и раководењето на инспекциските служби;
* Регулирање на правата и обврските на инспекторите и субјектите на надзорот;
* Зајакнување на статусот на инспекторите;
* Хармонизација на постапката за вршење на инспекциски надзор.

ОДРЕДБИ ОД ЗАКОНОТ ЗА ИНСПЕКЦИСКИ НАДЗОР КОИ СЕ МЕНУВААТ И ДОПОЛНУВААТ

Предмет на Законот

Член 1

(1) Со овој закон се уредуваат основните начела на инспекцискиот надзор, организацијата на инспекциските служби, координацијата на инспекциските служби, правата и должностите на инспекторите, правата и должностите на субјектите на надзорот, постапката за вршење на инспекциски надзор и други прашања кои се однесуваат на инспекцискиот надзор.

(2) Одредбите на овој закон се однесуваат на инспекторите во инспекциските служби кои се организирани како органи во состав на министерствата (во натамошниот текст:инспекторати), или како организациони единици во рамките на другите органи на државната управа и единиците на локалната самоуправа и градот Скопје.

Значење на изрази употребени во овој закон

Член 2

Одделни изрази употребени во овој закон го имаат следново значење:

1. Инспекциски служби се инспекторатите, организационите единици во рамките на другите органи на државната управа и организационите единици во рамките на единиците на локалната самоуправа и градот Скопје кои имаат инспекциски надлежности;

2. Инспекциски надзор е надзор над примената на законите и прописите донесени врз основа на закон во работењето на државните органи, единиците на локалната самоуправа и градот Скопје, јавните претпријатија, трговските друштва, установите и правните и физичките лица над кои се врши надзор, како и изрекување на инспекциски мерки и санкции со цел за отстранување на утврдените неправилности;

3. Инспекциска постапка е посебен вид на постапка уредена со овој закон, со Законот за општата управна постапка или со друг закон која го регулира постапувањето на инспекторите при вршењето на инспекцискиот надзор;

4. Инспекциски акти се сите оние акти и дејствија коишто инспекторите ги донесуваат и преземаат во инспекциската постапка;

5. Инспектор е службено лице со посебни овластувања и одговорности утврдени со закон кое врши инспекциски надзор;

6. Субјект на надзорот се државните органи, органите на единиците на локалната самоуправа и градот Скопје, јавните претпријатија, трговските друштва, установите, фондациите и здруженијата на граѓани, правните и физичките лица над кои се врши надзор и

7. Инспекциски мерки се управните мерките и санкции предвидени со овој и со друг закон кои ги изрекуваат инспекторите при инспекцискиот надзор заради отстранување на утврдените неправилности.

Начело на самостојност

Член 8

(1) Инспекторот е самостоен при вршењето на инспекцискиот надзор и одлучувањето за дејствијата кои треба да се преземат при вршењето на надзорот, како и за мерките кои ќе бидат изречени по извршениот надзор.

(2) Инспекторот врши инспекциски надзор согласно со месечниот план или по писмена наредба на министерот, директорот и функционерот кој раководи со органот на државната управа, односно градоначалникот.

(3) Поради обемот или сложеноста инспекциски надзор може да вршат повеќе инспектори.

(4) При вршењето на надзор од повеќе инспектори се составува еден записник и се донесува еден инспекциски акт кој се потпишува од сите инспектори кои учествувале во надзорот.

Организација на инспекциските служби

Член 13

(1) Инспекторот работите на инспекцискиот надзор ги врши во рамките на инспекциските служби, кои се формирани за одделни управни области.

(2) Инспекциските служби се организираат како инспекторати, или како организациони единици во рамките на другите органи на државната управа, или во рамките на единиците на локалната самоуправа и градот Скопје.

Раководење на инспекциските органи

Член 14

(1)Со инспекторат раководи директор на инспекторатот (во натамошниот текст: директор), кој го именува и разрешува Владата на Република Македонија, во согласност со закон.

(2) Со инспекциските служби организирани како организациони единици во рамките на другите органи на државната управа, или во рамките на единиците на локалната самоуправа и градот Скопје раководи службеник чие звање одговара на организациониот облик на инспекциската служба утврдено со закон.

Права и должности на функционерот кој раководи со инспекторатот

Член 15

(1) Директорот донесува годишна програма за работа на инспекторатот и подготвува месечни планови за работа на инспекторатот.

(2) Директорот доставува годишен извештај до Владата на Република Македонија за
работата на инспекторатот во претходната година, најдоцна до 31 март во тековната година.

(3) За инспекциските служби организирани како организациони единици во рамките на другите органи на државната управа, или во рамките на единиците на локалната самоуправа и градот Скопје, функционерот на органот на државната управа, односно градоначалникот ги има правата и обврските од ставовите (1) и (2) на овој член.

Инспекциски совет

Член 16

(1) Заради меѓусебна координација и поголема ефикасност на инспекциските служби се формира Инспекциски совет како постојано меѓуресорско тело.

(2) Владата на Република Македонија го определува координаторот на Инспекцискиот совет.

(3) Членови на Инспекцискиот совет се директорите на инспекторатите и функционерите на органите на државната управа кои имаат инспекциски надлежности.

(4) За одредени прашања од својата надлежност Инспекцискиот совет во својата работа може да вклучи и претставници од другите инспекциски служби и од единиците на локалната самоуправа и градот Скопје, претставници на научната и стручната јавност и претставници на здруженијата и фондациите.

(5) Делокругот на работа на Инспекцискиот совет е координирање на работата на инспекциските служби, разгледување на прашања во врска со работењето на инспекциските служби и стручното оспособување и усовршување на инспекторите, како и примената на законите и другите прописи кои се однесуваат на инспекцискиот надзор.

(6) Инспекцискиот совет за својата работа донесува деловник.

(7) Инспекцискиот совет за својата работа ја известува Владата на Република Македонија два пати годишно и по потреба.

(8) Заради остварување на функцијата на координација, Инспекцискиот совет може да бара од инспекциските служби да му доставуваат периодични информации и извештаи за својата работа.

(9) Годишниот извештај од членот 15 став (2) на овој закон директорот го доставува и до Инспекцискиот совет.

(10) Стручно-административните работи за Инспекцискиот совет ги врши Државниот управен инспекторат - орган во состав на Министерството за правда.

Услови за вршење на должноста инспектор

Член 18

(1) Инспектор може да биде лице кое ги исполнува општите услови утврдени со Законот за државните службеници или со друг закон и посебните услови утврдени со закон и со актот за систематизација на работните места во инспекциската служба.

(2) Инспекторот е должен да положи стручен испит за инспектор во рок од една година, но не пред истекот на шест месеци од денот на засновањето на работниот однос.

(3) Доколку инспекторот не го положи испитот од ставот (2) на овој член во рок од три месеци од денот на полагањето на испитот има право на повторно полагање на истиот.

(4) На инспекторот кој при повторното полагање нема да го положи испитот од ставот (2) на овој член, работниот однос му престанува.

(5) Инспекторот има право и должност стручно да се оспособува за извршување на своите работи и работни задачи во согласност со годишната програма за специјализирана обука во областа на инспекцискиот надзор.

(6) Годишната програма за специјализирана обука во областа на инспекцискиот надзор по предлог на директорот на инспекторатот ја донесува министерот, односно функционерот кој раководи со органот на државната управа, односно градоначалникот, најдоцна до 31 декември во тековната година, а за наредната година.

(7) Инспекторот кој при вршењето на работите е изложен на висок ризик по неговиот живот и здравје има право на додаток на плата, во зависност од видот на ризикот, во висина од 10% до 30% од износот на основната плата и додатокот на плата за звање.

(8) Работните места од ставот (7) на овој член ги утврдува Агенцијата за државни службеници.

(9) Висината на износот од ставот (7) на овој член го утврдува Владата на Република Македонија.

Стручен испит за инспектор

Член 19

(1) Стручниот испит се спроведува заради оценување на потребното стручно знаење за вршење на работите и работните задачи на инспектор.

(2) Стручниот испит се спроведува преку полагање на испит согласно со програмата за стручен испит за инспектор, што по предлог на директорот на инспекторатот ја донесува министерот, односно функционерот кој раководи со органот на државната управа, односно градоначалникот.

(3) Со испитот се утврдува дали инспекторот поседува стручни знаења за самостојно извршување на инспекцискиот надзор.

(4) Стручниот испит се состои од писмен и уснен дел согласно со програмата од ставот (2) на овој член.

(5) Стручниот испит се спроведува два пати во текот на една календарска година.

(6) Начинот на полагањето на стручниот испит го пропишува министерот за правда.

Комисија за полагање на стручен испит и проверка на знаењето за инспектор

Член 20

(1) За спроведување на стручниот испит и испитот за проверка на знаењето за инспектор, министерот за правда формира комисија за полагање на стручен испит и проверка на знаењето за инспектор (во натамошниот текст: комисија) за секоја соодветна област на инспекцискиот надзор, по предлог на директорот или функционерот кој раководи со органот на државната управа.

(2) Комисијата од ставот (1) на овој член е составена од претседател и четири члена.

(3) Претседателот и двајца членови на комисијата се избираат од редот на раководните државни службеници од инспекциската служба од соодветната област, еден член од Агенцијата за државни службеници и еден член од Министерството за правда.

(4) Комисијата по спроведувањето на стручниот испит и испитот за проверка на знаењето за инспектор во рок од пет дена јавно ги објавува резултатите.

(5) Министерството за правда на инспекторот кој го положил стручниот испитот, односно испитот за проверка на знаењето за инспектор му издава уверение за положен стручен испит, односно уверение за положен испит за проверка на знаењето за инспектор.

(6) Образецот, формата и содржината на уверението за положен стручен испит, односно за положен испит за проверка на знаењето за инспектор ги пропишува министерот за правда.

Испит за проверка на знаењето за инспектор

Член 21

(1) Заради проверка на знаењето, континуираното следење на состојбата во законодавството, како и на квалитетот и стручноста при вршењето на инспекцискиот надзор на секоја четврта година од денот на издавањето на уверението за положен стручен испит за инспектор, инспекторот полага испит за проверка на знаењето за инспектор.

(2) Испитот за проверка на знаењето за инспектор се спроведува преку полагање на испит согласно со програмата за испит за проверка на знаење за инспектор, што по предлог на директорот ја донесува министерот, односно функционерот кој раководи со органот на државната управа, односно градоначалникот.

(3) Начинот на полагањето на испитот за проверка на знаењето за инспектор го пропишува министерот за правда.

(4) Испитот од ставот (1) на овој член се спроведува пред комисијата од членот 20 став (1) на овој закон.

(5) Доколку инспекторот не го положи испитот од ставот (1) на овој член во рок од три месеци од денот на полагањето на испитот има право на повторно полагање на истиот.

(6) Инспекторот кој при повторното полагање нема да го положи испитот од ставот (1) на овој член може да се распореди да врши други работни задачи кои одговараат на неговата стручна подготовка.

(7) Доколку согласно со актот за систематизација на работните места инспекторот не може да биде распореден да врши други работни задачи кои одговараат на неговата стручна подготовка, работниот однос му престанува.

Записник

Член 37

(1) За извршениот инспекциски надзор, инспекторот по правило составува записник на местото на вршење на инспекцискиот надзор.

(2) Инспекторот и субјектот на надзорот го потпишуваат записникот по завршувањето на инспекцискиот надзор. На субјектот на надзорот му се предава примерок од записникот.

(3) По исклучок од ставот (1) на овој член, кога поради обемот и сложеноста на
инспекцискиот надзор, неговата природа и околности не е можно да се состави записник во текот на инспекцискиот надзор, записникот се составува во службените простории на инспекциската служба во рок од три дена од денот на надзорот со образложение за причините за тоа.

(4) Примерок од записникот од ставот (3) на овој член му се доставува на потпишување до субјектот на надзорот. Доколку субјетот на надзорот во рок од осум дена од денот на приемот на записникот не се произнесе во однос на доставениот записник или не го врати потпишан на инспекторот, се смета дека субјектот на надзорот е согласен со записникот од извршениот инспекциски надзор.

(5) Ако субјектот на надзорот одбие да го потпише записникот, инспекторот ќе ги наведе причините за одбивањето.

(6) Во записникот се внесува назив на инспекциската служба која го врши надзорот, местото, денот и часот кога се врши надзорот, предметот на надзорот, имињата на инспекторите, на присутните лица и на нивните застапници и полномошници.

(7) Записникот мора да биде составен јасно и разбирливо.

(8) Записникот треба да содржи приказ на утврдената фактичка состојба при инспекцискиот надзор.

(9) Формата и задолжителните елементи на записникот од извршениот инспекциски надзор ги пропишува министерот за правда.

Правно средство

Член 43

(1) Против решението на инспекторот може да се изјави жалба во рок од осум дена од денот на приемот на решението ако со закон не е предвиден пократок рок.

(2) По жалба против одлуките на инспекторот во инспекторат одлучува посебна комисија при министерството составена од три члена кои ги именува министерот.

(3) По жалба против одлуките на инспекторот во организациона единица организирана како инспекциска служба во органите на државната управа и единиците на локална самоуправа и градот Скопје одлучува посебна комисија од три члена именувани од министерот, функционерот на органот на државната управа, односно градоначалникот.

(4) Комисиите од ставовите (2) и (3) на овој член одлуката по жалба ќе ја донесат во рок од 30 дена од денот на приемот на жалбата.